
A japán-magyar üzleti interkulturális tréning sikerének kulcstényezői. Hogyan lehet az elméletet a gyakorlatba átültetni?

Dolgozatomban azt vizsgáltam, hogy mitől válik sikeressé egy magyar–japán üzleti interkulturális tréning, más szóval hogyan lehet a tréning során az elméleti alapokat a gyakorlatban is megtanítani.
Első lépésként Hofstede, Hall, Trompenaars és Hidasi kutatási eredményeinek segítségével összeszedtem a főbb különbségeket és problémaforrásokat a két kultúra között. Megtudhattuk, hogy a két legalapvetőbb különbséget az individualizmus-kollektivizmus dimenziója és az időorientáció mentén találhatjuk. Az elméletben fellelhető eltérések ismertetését követően interkulturális szakemberekkel és a japán-magyar üzleti világban jártas tanácsadókkal végzett interjúkkal feltártam a két kultúra találkozása során a gyakorlatban is tapasztalt problémákat. Azt állapítottam meg, hogy nagy átfedés volt az elméletben kifejtett és gyakorlatban felmerülő problémák között. Ahogy azt várhattuk, tényleg sok gondot okoz a két kultúra időorientáltságában fennálló eltérés. Ugyanígy, a csoportérdek és a magánérdek közötti ellentét, valamint az üzleti kultúra ismeretének hiánya is gyakori problémaforrás volt a gyakorlatban.
Interjúalanyaim válaszaira és saját, japán vállalatoknál eltöltött tapasztalataimra alapozva összeszedtem, hogy mely készségek elsajátítása teszi lehetővé a fenti eltérésekből adódó problémák megelőzését, illetve megoldását. Arra jutottam, hogy a feltárt gondok többsége orvosolható, ha a magyar fél felismeri a japán non-verbális jeleket, türelmet tanúsít, megtanulja az aktív hallgatás és a bocsánatkérés készségeit, és megismeri a japán kultúra alapvető tényezőit. 
Kutatásom során arra a gyakorlati kérdésre is választ kaptam, mely feladattípusokat tartják a szakemberek és egy interkulturális tréning résztvevői a leghatékonyabbnak egy tréningen. Mindannyian a gyakorlatias, interaktív feladatokat emelték ki, köztük az esettanulmányokat, a kommunikációs baleseteket és a szerepjátékokat. Továbbá a japán vállalatoknál szerzett valós gyakorlatot, és éles helyzetekben begyakorolt reakciókat is említették, mint a sikert növelő tényezőket. 
Dolgozatom befejező részében a kutatás során feltárt eredményekre alapozva összeállítottam egy kétnapos üzleti interkulturális tréning tantervét, melyből kiderül, hogy az elmélet gyakorlatba ültetésének kulcsa a célcsoportra és az igényeikre szabott, interaktív feladatokkal gazdagított tréning.



